**Lietus nekavē 35. Rimi Rīgas maratonam kļūt par visu laiku lielāko skriešanas notikumu**

Informācija medijiem

Rīgā, 2025. gada 18. maijā

**Startam Rimi Rīgas maratona dažādās distancēs, kas Rīgas ielās devās 17.–18. maijā, kopā bija reģistrējušies 40 122 dalībnieki, kas ir pati vērienīgākā pasākuma vēsturē reģistrētā skrējēju saime. Skriešanas svētki šajā nedēļas nogalē uzņēma ievērojamu ārvalstu dalībnieku skaitu – 6017 skrējējus no 109 valstīm jeb par 40% vairāk nekā 2024. gadā. Par spīti lietainajiem laikapstākļiem, Rimi Rīgas maratons noslēdzās ar vērā ņemamiem starptautiskās un Latvijas elites rezultātiem. Kopumā Baltijas lielākais tautas sporta notikums norisinājies bez nopietniem starpgadījumiem.**

**Par Latvijas čempioniem maratonā kļūst Kristaps Bērziņš un Anna Kļučnika**

Par valsts čempionu kļuva tituliem bagātākais Latvijas maratonists **Kristaps Bērziņš** ar teicamu rezultātu – 2:25:40 –, kopvērtējumā finišējot 9. vietā, bet par Latvijas čempioni sieviešu konkurencē kļuva sezonas līdere **Anna Kļučnika** – 2:50:18, kopvērtējumā Kļučnikai – 6. vieta. **Jeļenas Prokopčukas** rezultāts 2:51:00 vainagojās sudraba medaļā.

Savukārt par absolūto uzvarētāju vīriešu konkurencē kļuva Melikajs Tomas Frans (**Melikhaya Thomas Frans**) no Dienvidāfrikas Republikas ar rezultātu 2:13:20, bet sieviešu konkurencē laurus plūca etiopiete Ajanta Kumela Tadesse (**Ayantu Kumela Tadesse**) ar rezultātu 2:28:24.

**Pusmaratonā starptautisks pjedestāls; no latviešiem ātrākie – Edgars Šumskis un Ieva Moļņika**

Rimi Rīgas maratona pusmaratona distancē, kurā šoreiz elite startēja atsevišķi no masu starta, par absolūto uzvarētāju vīriešu konkurencē kļuva etiopietis Abera Mamo (**Abera Mamo**) ar rezultātu 1:01:42, bet sieviešu konkurencē laurus plūca Vācijas čempione Domenika Majere (**Domenika Mayer**) ar rezultātu 1:09:50.

Starp Latvijas skrējējiem augstāko rezultātu pusmaratonā vīriešu konkurencē uzstādīja **Edgars Šumskis**, finišējot ar rezultātu 1:07:58, dāmu elitē Latviju pārstāvēja **Ieva Moļņika**, kura finišēja 1:22:21, kopumā ierindojoties 7. vietā sieviešu konkurencē.

**10 km triumfē Uģis Jocis un francūziete Triāna Ofēlija (Trehin Ophelie)**

Aizraujošas sacensības izvērtās 10 km distancē, kurā **Uģis Jocis** uzstādīja jaunu personīgo rekordu izskrienot zem 30 minūtēm – 29:54. 2. vieta – **Ādamam Lombam** (Ádám Lomb) no Ungārijas (30:23), bet 3. vieta – talantīgajam **Emīlam Matiasam Reinfeldam**, finišējot 31:56.

Savukārt sieviešu konkurencē triumfēja francūziete **Triāna Ofēlija** (**Trehin Ophelie)** (37:25), viņas pēdās sekoja igauniete Minna Kelka (**Minna Kelk)** ar rezultātu 0:37:26,bet goda pjedestālu noslēdza **Ilze Jumiķe,** finišējot 37:44.

**Jaunajā 5,7 km trasē ātri rezultāti**

Jaunajā 5,7 km garajā trasē jeb “Jubilejas piecītī”, kas šogad vijās garām Brīvības piemineklim, sīvā cīņā par uzvarētāju kļuva **Roberts Glazers** (17:29), viņa pēdās sekoja **Lauris Grīniņš** (17:34), bet pjedestālu noslēdza **Ralfs Dzosens** ar rezultātu 17:41.

Savukārt sieviešu konkurencē līdzīgs pjedestāls kā DPD jūdzē – arī sīvā cīņā nepārspēta palika Melānija Bovija (**Melanie Bovy**) ar rezultātu 19:18, ļoti tuvu Bovijai finišēja Latvijas čempione DPD jūdzē Sibilla Vanadziņa (19:30), bet 3. vieta – **Martai Luizei Pētersonei** (19:51).

**Par Latvijas čempioniem DPD jūdzes distancē kļūst Uģis Jocis un Sibilla Vanadziņa**

Uz DPD jūdzes pjedestāla 17. maijā kāpa starptautiskā izlase, 1. vietu ieņemot Benam Klaridžam **(Ben Claridge)** vīriešu konkurencē, bet sieviešu konkurencē nepārspēta kļuva beļģiete **Melānija Bovija** (Melanie Bovy).

DPD jūdzē tika sadalītas arī medaļas Latvijas čempionātā. Sīvā cīņā par čempionu kļuva **Uģis Jocis** (4:14,21), pēc viņa ar dažu sekunžu simtdaļu starpību – 4:14,77 – finišēja Latvijas rekorda (4:13,20) īpašnieks **Nikita Bogdanovs**, bet bronzu šoreiz izcīnīja **Kristers Kudlis** (04:18.03). Dāmu konkurencē čempiones godā stājās **Sibilla Vandziņa** (4:55,90), sudraba medaļa tika kārta kaklā **Austrai Ošiņai** (5:00,90), bet bronza – **Elīnai Gumarovai** (05:21,79).

**40 122 dalībnieki** – **vērienīgākā pasākuma vēsturē reģistrētā skrējēju saime**

Rimi Rīgas maratona 35. jubilejas skrējieni piesaistījuši rekordlielu dalībnieku skaitu – kopumā distancēm bija reģistrējušies 40 122 skrējēji. Par spīti lietainajiem laikapstākļiem svētdienā trasē devās kā profesionāli skrējēji, tā iesācēji, DPD FAST ašie amatierskrējēji, ģimenes ar bērniem, ievērojama Skolu kausa, Rimi Komandu kausa un “Iekļaujošs maratons” izlase.

**Rimi Rīgas maratons izsaka lielu pateicību** visiem dalībniekiem, rīdziniekiem, Rīgas viesiem, līdzjutējiem un faniem, sponsoriem un atbalstītājiem, dienestiem, pasākuma vadītājiem, plašajai palīgu komandai un ikvienam organizēšanā iesaistītajam par fantastiski un sirsnīgi pavadītiem skriešanas svētkiem lietainos laikapstākļos.

**Papildu informācija:**

Inese Ķīkule

Tālr.: 2966 6110

E-pasts: inese.kikule@necom.lv

[www.rimirigamarathon.com](http://www.rimirigamarathon.com)

**Par Rimi Rīgas maratonu**

Maratons Rīgā notiek kopš 1991. gada. Rimi Rīgas maratons ir Baltijas valstu vērienīgākais tautas sporta notikums, kas ik gadu Latvijas galvaspilsētā pulcē desmitiem tūkstošu skrējēju no visas pasaules. 2025. gadā Rimi Rīgas maratons norisināsies 17.-18. maijā, kad pasākuma ietvaros būs iespējams izskrieties maratona, pusmaratona, 10 km, 6 km, DPD jūdzes (1 609 m) un Bērnu dienas distancēs. Visām Rimi Rīgas maratona distancēm piešķirtas Pasaules vieglatlētikas savienības kvalitātes zīmes (*World Athletics Road Race Label*), bet maratonam un jūdzes distancēm ir arī Latvijas čempionāta statuss.

Rimi Rīgas maratona organizatoru komandas kontā ir arī pirmais Pasaules čempionāts skriešanā (*World* *Athletics Road Running Championships Riga 23*) pusmaratona, 5 km un jūdzes distancēs, kura laikā tika uzstādīti trīs pasaules rekordi. Pasaules čempionāts uzskatāms par nozīmīgāko tautas sporta un vieglatlētikas notikumu Baltijas valstu vēsturē, kas pulcēja pasaules labākos elites skrējējus un amatierskrējējus no 105 pasaules valstīm, kā arī kopā ar Rimi Rīgas maratonu nodrošināja 11,8 miljonu pienesumu valsts ekonomikai.

Rimi Rīgas maratons sadarbībā ar Bērnu slimnīcas fondu, *Rimi* un Latvijas televīziju īsteno labdarības kampaņu "Labas gribas kilometri", kurā, kopš tās aizsākuma 2020. gadā, jau kopumā saziedoti 100 000 eiro bērniem ar kustību traucējumiem. Rimi Rīgas maratons aizsācis arī Baltijā nozīmīgāko pasākumu ilgtspējas programmu "Run for Future", kuras ietvaros ne tikai tiek aprēķināts un kompensēts pasākuma oglekļa pēdas nospiedums, bet arī visi dalībnieki aicināti rīkoties atbildīgi.

Maratonu kopš 2007. gada sadarbībā ar Rīgas domi rīko aģentūra *NECom* (SIA Nords Event Communications). Galvenais partneris – *Rimi*, partneri – *TC Spice*, *Elektrum,* sponsori – *DPD Latvija,* *INDEXO,* *WESS Motors Toyota*, *Sportland, Nike.* Partneri un atbalstītāji – *Balticovo*, Bērnu slimnīcas fonds, dabīgais minerālūdens *Mangaļi*, *Garmin, Happy, LIDO, Mēness aptieka, Science in Sport, Klotiņi & Serģis*, LVS, LTSA, *VSK Noskrien, Rīgas meži, Rīgas ūdens* un citi.